NA kakana e dua na ka eda sega ni rawa ni calata na kawa-tamata kei vuravura, eda kai vei se kai vei, ira mada ga na manumanu era kana e veisiga me vakataki keda na tamata.
Vei ira na Idia, vakabibi o ira na vakabauta vaka-Idu, era dau qarauna vakalevu na ka era kania, vakauasivi na kena maroroi kei na kena taqomaki na kakana era kania.
Na vakasama ni kana nikua - qai laurai ni mataka se vakaoti tu ga nikua na kakana, era dau qarauna sara vakalevu.
Oqo saraga na vanua era dau vakabula i lavo talega kina vakalevu, baleta ni sa tiko vei ira e dua na mataqali rai ka vakatokai me kana tiko vakasama tiko.
Na kana vakalialia e dua na ka era dau qarauna talega vakalevu, me kua ni dau rawai rawarawa ena kana se vakalou ena kakana.
Levu na turaga kei na marama ena noda vuravura nikua era sa curumi tu ena dua na yalo velavela ni kana vakalialia ka sa vakatubu mate tu vei ira ena gauna oqo ka so e sa vaka tu nai rairai ni dua na vuaka ni valagi na kedrai rairai - ka ga e takoso.
Nida vakaraica vakamalua na gauna era vakasaqa kina, era na biuta taucoko kina na nodra dina o ira nodra marama - ena kena i vakaboi vinaka taucoko me vukea na kenai kanakana.
Era cakava oqo baleta mera kua tale ni qai garova e dua na kakana e sega ni dodonu mera kania, veitalia mada ga kera viakana tu, baleta ni tiko eso na lewenimanumanu me vaka na bulumakau, era sega ni dau kania. Na kana lewe ni manumanu, me vaka eda vulica ena vica na macawa sa oti, e sega ni tiki ni nodrai vakarau ni kana - e vagauna ga se tiko ga na kena siga.
E levu sara mada ga vei ira era sega ga ni dau kana lewe ni manumanu, vakabibi o ira na Brahman kei ira na kai Bombay era caka bisinisi tiko ena noda vanua. Sa rauta mera vakabula lavo vakalevu ka rawa tubu ena nodra bisinisi.
Kena i balebale oqori, ni kana lewe ni manumanu e rawa ni qai caka ga ena siga Vakarauwai se Siga Tabu.
Eda na raica talega ni kevaka era caka kakana, era na wakia vata na rokete kei na ka wiwi me rawa ni tagutuva na kusima ka veitemaki ena kana lewenimanumanu ka vakayalia na vakanananu ni garova na kakana ka sivia kina na uro.
Era sa kidava makawa nodra qase ni kana lewe ni manumanu e dua na ka e kauta mai na vucesa kei na levulevu sivia, ka kauta mai na mamada ni yago kei na mamakutu na kakana draudrau kei na vuanikau. Nikua, me vaka ni sa tubu totolo tikoga na veimataqali mate, sa dodonu meda sikova mada na kena valenibula na kana vakaoqo - aya na vakatatabu. Na tarova na yaloda e dua na ka dredre sa dodonu meda raica matua, vakabibi na kana lewe ni manumanu kei na ika.
Sega ni tukuni qo me sa kua na kana lewe ni manumanu, ia me vakarauta ga, baleta ena mamada kina na yagoda ka rawarawa talega kina noda qarava nodai tavi.
Eda kila vinaka ni moce sivia e vu mai na kana sivia kei kania na kakana uro, oqo na vanua eda duidui kina vakalevu kei ira na mataqali qo.
Na kakana era kania era vakabauta ni sa mai vua na Kalou ena gaunisala ni nona veivakalougatataki ka sa dodonu me rokovi ka kakua ni vakasabusabutaki.
Na kakana e dodonu me vakayagataki ena yalo ni vakavinavinaka ka rokovi kina na Kalou me vaka ga e caka tiko na lotu.
Oqo na mataqali vakabauta e sa vakavuna tu nodra rawa-ka vakalevu kei na vakasama ni sasaga kei na toso, qai kena i lutua na tubu vakamalua, nira sega soti ni dau leqataka vakalevu na tubu vakamalua - era leqataka ga na tu vakadua.
Na tu vakadua sai koya na meca levu duadua vei keda ka kaya kina nodra i Volatabu ni valavala ca levu na vakasavu-liga.Na kalou e solia mai e rua na liga, rua na yava ka rua na mata, rua na daliga, ia me vakaruataki talega na ka era cakava.
Na moce ena siga e tabu mada ga vei ira - na kalou e kalou dau sasaga ka kalou dau cakacaka.
Tabu talega mera moce tiko nisa cila mai na siga ena mataka, baleta na siga ga na kalou, era vakatoka kina me Surya Narayan ka kena vakaviti na kalou matanisiga sa dau dina.
Kevaka era gunu yaqona, era na gunu yaqona ga vakasigalevu, yakavi mai era na moce vinaka baleta nira kila tiko e dua na ka bibi me vala ena siga tarava.
Na kalou e dau vakalougatataki ira ga na tamata dau cakacaka, ka dau dolava vei ira na katuba ni veivakalougatataki mera tubu ka tete ka marau ena nona vuravura. Ia, na tamata vucesa, ena kania na wai ni matana ni sa buto vei koya ko vuravura ka na kolai ciba ena viakana.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn